Keit Triisa

Keit Triisa (sündinud 25. juulil 1991) oli telesaate "Eesti otsib superstaari" teise hooaja üks finaliste. Ta langes välja esimeses finaalsaates. 

Vanemad panid ta neljaselt muusikakooli eelkooli. Ta lõpetas Viljandi muusikakooli klassikaosakonna klaveri erialal ja 2008. aasta kevadel sama kooli pop-jazzi osakonna laulu erialal. Ta on õppinud mitmes laulustuudios kokku ligi 8 aastat.

Tegutses kolm aastat ansamblis KVELD. Nad esinesid Õllesummeril, Tudengijazzil, Noortebändil ning nende lugu "Õhtu" märgiti Raadio 2 saates "Pleier" nädala demoks. 

Keit on osalenud Ugala teatri noortestuudios. Viimati mängis ta lavastuses "Väike merineitsi" ja suvelavastuses "Charley tädi".

Alates 2011. aasta kevadest kuulub ta bändi Nion, mille eestvedaja on muusik Karl Kanter. Nioni debüütalbum avaldati 2012. kevadel.

Ta osales võistlusel Eesti Laul 2010 Lenna Kuurmaa ja Iiris Vesiku taustalauljana, Eesti Laul 2011 Outloudzi taustalauljana ning Eesti Laul 2013 Anisa Vänikveri taustalauljana.

Välislingid
Keit Triisa ametlik Myspace
Dailymotion: Keit Triisa Eesti otsib superstaari TV3 S02E11

Eesti lauljad
Eesti otsib superstaari
Sündinud 1991